Marius Weyers lewe by die see
JY LEES NOU Marius Weyers lewe by die see
02 Junie 2011
Hy is klaar met 7de Laan en nou is Marius Weyers terug by die see, sy alomteenwoordige huismaat. En terug by Evette, sy vrou wat die kluisenaar in hom verstaan.
Toe hulle 35 jaar gelede getrou het, het sy die huwelik maksimum twee of drie jaar gegee om te hou, vertel Marius.
Volgende week vlieg hy ná twee jaar in die Laan huis toe. Rooi-Els toe. Na Emoyeni, hul huis waar Evette wag. In Zoeloe beteken dit “in die wind”, want dit is waar jy dié twee vrygeeste se kreatiewe siele sal kry.
“Die see is deel van ons. ’n Alomteenwoordige huismaat. Ek het dit die twee jaar in Johannesburg
gemis. Maar ek het Evette die meeste gemis. Jy wil deur die dag ’n vinnige gedagte met jou maat deel, dan bel jy gou. Partykeer het jy saans al vergeet wat jy wou sê. ‘Daar is nog iets wat ek wou sê . . .’ Dan is die oomblik weg. Dit was hel op ons telefoonrekening.”
Hy was nooit ’n sepiekyker nie. Om daarin te speel het hom ook nie getrek nie.Maar hy kon verstaan hoekom akteurs dit doen in die klimaat wat ons die afgelope tien jaar in die teater-, TV- en fliek-bedryf het: Die groot droogte nadat die kunsterade ontbind en die Staatsteater se stroompie
opgedroog het. En die skaarste aan Suid-Afrikaanse films.
Vir hom is herinneringe – en vrede – belangriker as foto’s. “Ek streef na vrede in my hart. Vrede met jouself, jou medemens en die wêreld. Dis asof ek elke dag wanneer ek wakker word van voor af daarna moet soek. Daar is altyd goed wat in die pad kom. Jy staan met vrede op en as jy die radio aansit, bederf die tweede storie dit. Dan wil jy nie meer koerante lees of nuus kyk nie, want
dieselfde dinge wat jou gister kwaad gemaak het, maak jou vandag kwaad.”